Tina Nedergaard (V), 2006-03-03:
I Venstre finder vi, at forespørgslen, som oppositionen har rejst, er meget relevant.
Samfundet bliver jo mere og mere komplekst, og som følge heraf får vi brug for flere og flere personer, unge og voksne, med gode, solide uddannelser bag sig, herunder videregående uddannelser.
Vi har været interesseret i generelt at styrke fagligheden i folkeskolen, i gymnasiet, i erhvervsuddannelserne osv.
Derfor er det naturligvis også relevant at se på, hvordan vi kan styrke de korte og mellemlange videregående uddannelser, og det er således dem, forespørgslen i dag drejer sig om.
Generelt for de korte og mellemlange videregående uddannelser gælder det, at de er rettet mod konkrete funktioner på arbejdsmarkedet.
Således skal den studerende under studiet erhverve sig færdigheder og kvalifikationer, som er direkte anvendelige i en profession.
De fleste af uddannelserne indeholder således, ud over en betydelig teoretisk del, også praktik.
Uddannelserne skal sikre kommende medarbejdere en række kvalifikationer i en række livsvigtige eller meget, meget vigtige funktioner i vores samfund.
Selv om vi i Venstre har den opfattelse, at disse uddannelser allerede i dag er gode og tilbyder en god kvalitet, og selv om vi får nogle dygtige færdiguddannede ud fra institutionerne, vil vi gerne være med til at forbedre dem yderligere.
Vi deler regeringens mål om, at langt flere skal have en videregående uddannelse, så rekrutteringen til uddannelserne og fastholdelsen af de uddannelsessøgende skal styrkes.
Den demografiske udvikling og det forestående generationsskifte, især i den offentlige sektor, forudsætter således, at flere gennemfører disse uddannelser.
Der er efter Venstres opfattelse strukturelle barrierer for øget rekruttering til uddannelserne.
Derfor mener vi, at kendskabet til uddannelserne skal øges.
Målet er, at også vejlederne er mere opmærksomme på disse uddannelser og forbereder unge i ungdomsuddannelserne til at gå videre ad denne vej i så vel gymnasieuddannelserne som erhvervsuddannelserne.
Vi finder, at man med fordel kan have brobygning eller studiepraktikophold for unge i ungdomsuddannelserne i de korte og videregående uddannelser, så kendskabet til disse øges, og så de unge får appetit på at gå den vej også.
Vi skal i højere grad inspirere elever i de erhvervsfaglige uddannelser til at tænke i videreuddannelse, når de er faglærte.
Der skal være en særlig hurtig og effektiv vej for disse elever, og vi må overveje, hvordan vi sikrer, at virksomhederne medvirker til at løfte denne opgave med at stille egnede og interessante praktikpladser til rådighed.
Samtidig er det også afgørende inden for hele feltet her, at der er nogle attraktive efteruddannelsesmuligheder, som er relevante og opdateret efter de behov, der er på arbejdsmarkedet, og som også medarbejderne har brug for.
Det er naturligvis også vigtigt, at indholdet i den enkelte uddannelse afspejler de behov, der er på arbejdsmarkedet.
Derfor er fornyelse af de enkelte uddannelser helt centralt.
Der, hvor vi gør det godt, skal vi gøre det bedre.
Eksempler herpå er pædagog- og læreruddannelserne, som vi allerede er i færd med at styrke indholdsmæssigt.
I Venstre er vi meget glade for den proces, som ministeren lægger op til, hvor regeringen kommer med et oplæg og nogle retningslinjer for, hvor regeringen kunne forestille sig at vi skal lande hele diskussionen om institutionsstruktur, men hvor der er en åben høringsproces, hvor relevante aktører kan blive hørt, så Folketinget på det grundlag eventuelt kan træffe beslutning om ny lovgivning.
Lad mig på vegne af Venstre, Dansk Folkeparti og Det Konservative Folkeparti fremsætte følgende: Forslag til vedtagelse »
Folketinget
tager undervisningsministerens besvarelse til efterretning, idet Folketinget konstaterer, at regeringen i foråret 2006 vil fremlægge en fremadrettet strategi, der skal danne grundlag for drøftelse af, hvordan vi sikrer korte og mellemlange videregående uddannelser på et højt internationalt niveau og gør det attraktivt for flere unge at vælge disse uddannelser, herunder forslag til styrkelse af institutionsstrukturen, så den kan indfri de uddannelsespolitiske målsætninger og skærpede krav til resultater og kvalitet.